Tabuľka 2: Pomoc na podporu platobnej bilancie do 31. decembra 2014 (v miliardách EUR)

V roku 2013 prijala Rada druhý program preventívnej finančnej pomoci (PFP) pre Rumunsko v sume až do 2 miliárd EUR. O vyplatenie možno požiadať do 30. septembra 2015.

Nástroj na podporu platobnej bilancie bol opätovne aktivovaný v roku 2008 v reakcii na medzinárodnú hospodársku a finančnú krízu a jeho strop bol zvýšený z 12 miliárd EUR na konečných 50 miliárd EUR v máji 2009, aby sa EÚ umožnilo rýchlo reagovať na akýkoľvek ďalší dopyt po pomoci na podporu platobnej bilancie. Do 31. decembra 2014 bolo na pomoc určených celkovo 16,6 miliardy EUR pre Maďarsko, Lotyšsko a Rumunsko, z ktorých bolo vyplatených 13,4 miliardy EUR.

Finančnú podporu tretím krajinám a členským štátom v podobe bilaterálnych úverov financovaných z kapitálových trhov so zárukou z rozpočtu EÚ poskytuje Komisia na základe rôznych právnych aktov Rady alebo Rady a Európskeho parlamentu v závislosti od sledovaných cieľov. Súlad medzi finančnou podporou pre tretie krajiny a celkovými cieľmi vonkajšej činnosti EÚ zaisťuje Komisia a vysoká predstaviteľka Únie pre zahraničné veci a bezpečnostnú politiku, ktorej pomáha Európska služba pre vonkajšiu činnosť (ESVČ).

Operácie od 31. decembra 2014

V januári 2015 Lotyšsko uhradilo 1 200 miliónov EUR a Rumunsko uhradilo 1 500 miliónov EUR, čím sa celková nesplatená suma kapitálu znížila na 5 700 miliónov EUR.

Podrobné informácie o operáciách na podporu platobnej bilancie možno nájsť na adrese: http://ec.europa.eu/economy_finance/eu_borrower/balance_of_payments/index_en.htm

2.2.Európsky finančný stabilizačný mechanizmus (EFSM)

Nariadením Rady (EÚ) č. 407/2010 z 11. mája 2010 sa na základe článku 122 ods. 2 ZFEÚ zriadil Európsky finančný stabilizačný mechanizmus (ďalej len EFSM). EFSM má plnú podporu rozpočtu EÚ a disponuje celkovou úverovou kapacitou až do výšky 60 miliárd EUR.

Potenciálnymi príjemcami pomoci z EFSM sú členské štáty, ktoré čelia ťažkostiam spôsobeným vážnym narušením medzinárodného hospodárskeho a finančného prostredia. Používanie EFSM je podmienené politickými podmienkami v kontexte programu hospodárskych a finančných úprav, ako sa dohodlo v memorande o porozumení uzavretom medzi Komisiou a prijímajúcim členským štátom, a uplatňuje sa pri ňom podobný proces rozhodovania ako v prípade pomoci na podporu platobnej bilancie. Posudzovanie finančných potrieb a pravidelný dohľad nad vykonávaním programu vykonáva Komisia po konzultácii s Európskou centrálnou bankou (ECB), a to najmenej každých šesť mesiacov, pokiaľ ide o všeobecné podmienky hospodárskej politiky programu úprav a každé tri mesiace na účely overenia, či členský štát spĺňa podmienky hospodárskej politiky spojené s pomocou. Všetky zmeny, ktoré môžu byť potrebné v programe úprav, sa prediskutujú s prijímajúcim členským štátom. Rada na návrh Komisie kvalifikovanou väčšinou rozhodne o každej úprave, ktorá sa má vykonať v pôvodných všeobecných podmienkach hospodárskej politiky a schváli zrevidovaný program úprav, ktorý pripravil prijímajúci členský štát.

Nástroj EFSM bol aktivovaný v roku 2011 pre Írsko a Portugalsko, pričom pre Írsko sa viazali úverové prostriedky do výšky 22,5 miliardy EUR a pre Portugalsko do výšky 26 miliárd EUR. Celkové viazané prostriedky vrátane prostriedkov z Európskeho nástroja finančnej stability (ENFS), MMF a ostatných členských štátov dosahujú výšku do 85 miliárd EUR pre Írsko, resp. 78 miliárd EUR pre Portugalsko:

Tabuľka 3: Členenie viazaných prostriedkov (v miliardách EUR)

Krajina EFSM ENFS MMF Ostatné Spolu Írsko 22,5 17,7 22,5 22,3* 85,0 Portugalsko 26,0 26,0 26,0 78,0 Spolu 48,5 43,7 48,5 22,3 163,0

* 4,8 miliardy EUR od iných členských štátov (Spojené kráľovstvo, Švédsko, Dánsko) a 17,5 miliardy EUR od írskeho štátu (z írskeho ministerstva financií a z národného dôchodkového rezervného fondu).

Od začiatku vykonávania nástroja EFSM sa rozhodlo o znížení marže úrokovej sadzby a predĺžení splatnosti a tieto rozhodnutia sa uplatnili na všetky úvery.

V marci 2014 bolo Portugalsku vyplatených 1 800 miliónov EUR a Írsku 800 miliónov EUR (posledná tranža).

V novembri 2014 bolo Portugalsku vyplatených 400 miliónov EUR (posledná tranža).

Celková nesplatená suma nástroja EFSM na konci roka 2014 predstavovala 46 800 miliónov EUR (Írsko: 22 500 miliónov EUR, Portugalsko: 24 300 miliónov EUR).

Írsko program finančnej pomoci EÚ/MMF ukončilo vo februári 2014 a Portugalsko z programu vystúpilo v júni 2014.

Podrobné informácie o operáciách EFSM možno nájsť na adrese: http://ec.europa.eu/economy_finance/eu_borrower/efsm/index_en.htm.

2.3.Nástroj makrofinančnej pomoci (MFP)

Makrofinančná pomoc (MFP) sa poskytuje na podporu kandidátskych, potenciálnych kandidátskych a susedných krajín EÚ na vyriešenie krátkodobých problémov v oblasti platobnej bilancie, stabilizáciu verejných financií a podporu vykonávania štrukturálnych reforiem. Makrofinančná pomoc sa poskytuje výnimočne a dočasne a podlieha prísnym podmienkam hospodárskej politiky. Operácie makrofinančnej pomoci obvykle dopĺňajú programy úprav MMF. Makrofinančná pomoc sa môže poskytnúť vo forme úverov a/alebo nenávratných grantov.

Pokiaľ by krajina, ktorá je príjemcom pomoci, nebola schopná splniť si svoje záväzky v súvislosti so splácaním poskytnutej pomoci, Komisia môže využiť Garančný fond pre vonkajšie opatrenia, aby vypožičaná suma prijatá Komisiou bola splatená zo zdrojov tohto fondu.